Ο **Απόστολος Τζιτζικώστας** (Θεσσαλονίκη, 2 Σεπτεμβρίου 1978) είναι Έλληνας πολιτικός, Περιφερειάρχης Κεντρικής Μακεδονίας από το 2013. Επιπλέον έχει διατελέσει και βουλευτής Α' Θεσσαλονίκης της Νέας Δημοκρατίας (2007-09). Το 2020 εξελέγη ως πρόεδρος της Ευρωπαϊκής Επιτροπής των Περιφερειών.

Βιογραφικό
----------

Ο πατέρας του, Γιώργος Τζιτζικώστας, ήταν υφυπουργός του Κωνσταντίνου Καραμανλή και υπουργός Μακεδονίας - Θράκης επί κυβέρνησης του Κωνσταντίνου Μητσοτάκη.

Στα παιδικά του χρόνια φιλοδοξούσε να σπουδάσει ιατρική, ωστόσο οι πολύ χαμηλές επιδόσεις του στα μαθήματα θετικών επιστημών τον απέτρεψαν και στράφηκε στις πολιτικές επιστήμες. Σπούδασε Πολιτικές Επιστήμες, Εξωτερική Πολιτική και Διπλωματία στο Πανεπιστήμιο Τζώρτζταουν της Ουάσιγκτον. Απέκτησε την πρώτη εργασιακή του εμπειρία στο γραφείο του προέδρου της Επιτροπής Εξωτερικών Υποθέσεων του Κογκρέσου. Ολοκλήρωσε τις σπουδές του, με μεταπτυχιακό τίτλο σπουδών στη Δημόσια Διοίκηση και τα Οικονομικά στο University College London.

Από το 2001 έως το 2007 δραστηριοποιήθηκε στον τομέα της παραγωγής, επεξεργασίας και τυποποίησης γαλακτοκομικών προϊόντων, δημιουργώντας μια σύγχρονη μονάδα που στηρίζεται σε βιολογικά πρότυπα, με την επωνυμία ΑΓΡΟΚΤΗΜΑ ΒΡΑΧΙΑΣ.

Από το 2005 έως το Σεπτέμβριο του 2007 ήταν πρόεδρος του Παραρτήματος Θεσσαλονίκης του Κέντρου Πολιτικής Έρευνας και Επικοινωνίας, του πρώτου κέντρου έρευνας και πολιτικής ανάλυσης στο χώρο της φιλελεύθερης σκέψης και ιδεολογίας.

Είναι μέλος της Εταιρείας Μακεδονικών Σπουδών, του Ελληνικού Ερυθρού Σταυρού και της Χ.Α.Ν.Θ. Ομιλεί την αγγλική, γαλλική και ισπανική γλώσσα. Αρθρογραφεί τακτικά σε ελληνικό και ξένο Τύπο.

Το 2014 παντρεύτηκε την επιχειρηματία - γυμνάστρια Ελεάνα Βλάχου και το 2017 απέκτησαν έναν γιο.

Πολιτική σταδιοδρομία
---------------------

### Βουλευτής

Ως βουλευτής, διετέλεσε Γραμματέας της Βουλής των Ελλήνων, μέλος της Μόνιμης Διαρκούς Επιτροπής Εθνικής Άμυνας και Εξωτερικών Υποθέσεων και της Μόνιμης Διαρκούς Επιτροπής Οικονομικών Υποθέσεων στο Ελληνικό Κοινοβούλιο. Επιπλέον, μέλος της Ειδικής Διαρκούς Επιτροπής Ευρωπαϊκών Κοινοτικών Υποθέσεων καθώς και της Ειδικής Επιτροπής για τη Μεταρρυθμιστική Συνθήκη της Ευρωπαϊκής Ένωσης. Τον Οκτώβριο του 2007 ανέλαβε αναπληρωτής τομεάρχης Εξωτερικών της Νέας Δημοκρατίας. Διετέλεσε αντιπρόεδρος της ομάδας φιλίας της Βουλής των Ελλήνων για τη Χιλή και συμμετείχε στις ομάδες φιλίας για τις Ηνωμένες Πολιτείες Αμερικής, τη Ρωσία και την Κίνα. Εκπροσώπησε τη Βουλή των Ελλήνων στην Οικονομική Επιτροπή της Ευρωμεσογειακής Κοινοβουλευτικής Συνέλευσης για τη διετία 2007-2009.

### Εθνικές εκλογές

Στις βουλευτικές εκλογές της 16ης Σεπτεμβρίου του 2007 εξελέγη βουλευτής λαμβάνοντας 29.166 ψήφους με το ψηφοδέλτιο της Νέας Δημοκρατίας στην Α’ Εκλογική Περιφέρεια Θεσσαλονίκης (κατέλαβε την έκτη θέση).

Στις εθνικές εκλογές της 4ης Οκτωβρίου του 2009 έλαβε 35.107 ψήφους με το ψηφοδέλτιο της Νέας Δημοκρατίας στην Α’ Εκλογική Περιφέρεια Θεσσαλονίκης, κατέλαβε την πέμπτη θέση, αλλά δεν εξελέγη βουλευτής. Τον Μάρτιο του 2010, ανέλαβε αν. γραμματέας Απόδημου Ελληνισμού της Νέας Δημοκρατίας. 

### Περιφερειάρχης

Στις Περιφερειακές Εκλογές της 14ης Νοεμβρίου του 2010 εξελέγη Αντιπεριφερειάρχης Θεσσαλονίκης. Όταν ο Παναγιώτης Ψωμιάδης κηρύχθηκε έκπτωτος, εξελέγη περιφερειάρχης Κεντρικής Μακεδονίας, με 33 ψήφους έναντι 17 του συνυποψηφίου του Διονύση Ψωμιάδη, θέση την οποία διατήρησε και στις περιφερειακές εκλογές του 2014, όταν κατέβηκε ως ανεξάρτητος υποψήφιος. Στον πρώτο γύρο, έλαβε 322.829 ψήφους (32,81 %), ενώ στον δεύτερο γύρο έλαβε 562.964 ψήφους (71,01%), με την υποστήριξη των δεξιών κομμάτων Ανεξάρτητοι Έλληνες, Ένωση για την Πατρίδα και τον Λαό και Λαϊκός Ορθόδοξος Συναγερμός και με ανθυποψήφιο τον Γιάννη Ιωαννίδη της Νέας Δημοκρατίας.

Το 2019 διεκδίκησε ξανά και με επιτυχία το αξίωμα του Περιφερειάρχη. Εξελέγη στον 1ο γύρο των εκλογών με ποσοστό 62,03% των ψήφων και 44 έδρες, που είναι και το μεγαλύτερο ποσοστό στις περιφερειακές εκλογές, έναντι 11,47% και 8 έδρες για τον 2ο Χρήστο Γιαννούλη του ΣΥΡΙΖΑ.

Το 2023 επανεξελέγη Περιφερειάρχης από τον 1ο γύρο των εκλογών λαμβάνοντας ποσοστό 60,28% και 40 έδρες, έναντι 10,61% και 7 έδρες του δεύτερου Χρήστου Παπαστεργίου του ΠΑΣΟΚ. 

### Νέα Δημοκρατία

Στις 26 Σεπτεμβρίου 2015 ανακοίνωσε μέσω μέσου κοινωνικής δικτύωσης την υποψηφιότητά για την ηγεσία της Νέας Δημοκρατίας. Οι Μάκης Βορίδης και Τάκης Μπαλτάκος υποστήριξαν δημόσια την υποψηφιότητά του. Την προτίμησή τους προς αυτόν έδειξαν και οι Νίκος Νικολόπουλος και Λάκης Λαζόπουλος.

Τελικά έλαβε το 20,30% των ψήφων και κατετάγη τρίτος στον Α' Γύρο των εσωκομματικών εκλογών, με αποτέλεσμα να μην περάσει στον Β' Γύρο.

Παραπομπές
----------

1. ↑  «Απόστολος Τζιτζικώστας: Θα «αποστρατεύσει» δυο γενιές βαρόνων;». *www.protothema.gr*. Ανακτήθηκε στις 12 Νοεμβρίου 2015.
2. ↑  «Δελφίνος της ΝΔ ο Απόστολος Τζιτζικώστας!». *www.parapolitika.gr*. Αρχειοθετήθηκε από το πρωτότυπο στις 24 Νοεμβρίου 2015. Ανακτήθηκε στις 12 Νοεμβρίου 2015.
3. ↑  Έκθεση με θέμα: Ψηφίδες πολιτικής ιστορίας Αρχειοθετήθηκε 2014-11-29 στο Wayback Machine. Κέντρο Πολιτικής Έρευνας και Επικοινωνίας, 11/06/2007, ανάκτηση 21/06/2011.
4. ↑  «Γέννησε αγόρι η Ελεάνα Βλάχου - Συγκίνηση για τον Απόστολο Τζιτζικώστα!». *tlife.gr*.. Ανακτήθηκε στις 2017-05-16.
5. ↑  Εκλογή Αντιπροέδρων, Κοσμητόρων και Γραμματέων της νέας Βουλής, Βουλή των Ελλήνων, 27 Σεπτεμβρίου 2007, ανάκτηση 23 Ιουνίου 2011.
6. ↑  Στον απόηχο του Επιστημονικού Συμποσίου «Απόδημοι και Δικαίωμα Ψήφου»[*νεκρός σύνδεσμος*], Cosmoglob.com, 11 Δεκεμβρίου 2008, ανάκτηση 22 Ιουνίου 2011.
7. ↑  ΛΕΣΧΗ ΑΞΙΩΜΑΤΙΚΩΝ ΦΡΟΥΡΑΣ ΘΕΣΣΑΛΟΝΙΚΗΣ Βιβλίο και εκδήλωση για το ΝΑΤΟ[*νεκρός σύνδεσμος*], Εφημερίδα Μακεδονία της Θεσσαλονίκης, 12 Φεβρουαρίου 2009, ανάκτηση 22 Ιουνίου 2011.
8. ↑  Βουλευτικές Εκλογές 2007 - Αποτελέσματα Πρωτοδικείου Θεσσαλονίκης[*νεκρός σύνδεσμος*], Πρωτοδικείο Θεσσαλονίκης, 16 Σεπτεμβρίου 2007, ανάκτηση 21 Ιουνίου 2011.
9. ↑  Βουλευτικές Εκλογές 2009 - Αποτελέσματα Πρωτοδικείου Θεσσαλονίκης Αρχειοθετήθηκε 2011-09-21 στο Wayback Machine. 4 Οκτωβρίου 2009, ανάκτηση 23 Ιουνίου 2011.
10. ↑  Απ. Τζιτζικώστας: Αναπληρωτής Γραμματέας στη Γραμματεία Απόδημου Ελληνισμού, Ελληνικό Φαινόμενο - Νίκος Βάνης, 26 Φεβρουαρίου 2010, ανάκτηση 23 Ιουνίου 2011.
11. ↑  Περιφερειακές και Δημοτικές Εκλογές 2010 - Αποτελέσματα Πρωτοδικείου Θεσσαλονίκης Αρχειοθετήθηκε 2019-06-02 στο Wayback Machine. Πρωτοδικείο Θεσσαλονίκης, 29 Νοεμβρίου 2010, ανάκτηση 21 Ιουνίου 2011.
12. ↑  «Ο Απόστολος Τζιτζικώστας νέος περιφερειάρχης Κ. Μακεδονίας». *Πρώτο Θέμα*. 5 Ιανουαρίου 2013.. Ανακτήθηκε στις 17 Οκτωβρίου 2015.
13. ↑  Περιφερειακές εκλογές 2014 - Περιφέρεια Κεντρικής Μακεδονίας Υπουργείο Εσωτερικών
14. ↑  Karyotakis, Minos-Athanasios (2023-07-25). «The use of the Macedonian name dispute on the candidates’ websites in Northern Greece’s regional and municipal elections of 2019» (στα αγγλικά). *Mediterranean Politics*: 1–26. doi:10.1080/13629395.2023.2240122. ISSN 1362-9395. .
15. ↑  «Υποψήφιος για την προεδρία της ΝΔ ο Απόστολος Τζιτζικώστας». *Το Βήμα*. 26 Σεπτεμβρίου 2015.. Ανακτήθηκε στις 17 Οκτωβρίου 2015.
16. ↑  «Βορίδης για Τζιτζικώστα: Στρατεύομαι σε αυτόν τον αγώνα δίπλα του». *protothema*. 13 Νοεμβρίου 2015.. Ανακτήθηκε στις 13 Νοεμβρίου 2015.
17. ↑  «Ο Μπαλτάκος στηρίζει Τζιτζικώστα στην κούρσα διαδοχής της ΝΔ». *parapolitika*. 15 Νοεμβρίου 2015. Αρχειοθετήθηκε από το πρωτότυπο στις 2015-11-20.. Ανακτήθηκε στις 15 Νοεμβρίου 2015.
18. ↑  «Υπέρ της υποψηφιότητας Τζιτζικώστα ο Νικολόπουλος». *newsnowgr*. 1 Οκτωβρίου 2015.. Ανακτήθηκε στις 1 Οκτωβρίου 2015.
19. ↑  «Μετά τους Ζουράρι-Νικολόπουλο και ο Λάκης Λαζόπουλος στηρίζει Τζιτζικώστα». *parapolitiki*. 16 Οκτωβρίου 2015.. Ανακτήθηκε στις 16 Οκτωβρίου 2015.

Εξωτερικοί σύνδεσμοι
--------------------

* Προσωπικός Κόμβος
* Βιογραφικό του στην ιστοσελίδα της Περιφέρειας Κεντρικής Μακεδονίας Αρχειοθετήθηκε 2011-09-25 στο Wayback Machine.
* Σελίδα στο Flickr

  


|  |  |  |  |  |
| --- | --- | --- | --- | --- |
| 

| π • σ • ε
Τρέχοντες περιφερειάρχες των Περιφερειών της Ελλάδας |
| --- |
|  |
| 
1. Περιφέρεια Ανατολικής Μακεδονίας και Θράκης: Χριστόδουλος Τοψίδης
2. Περιφέρεια Κεντρικής Μακεδονίας: Απόστολος Τζιτζικώστας
3. Περιφέρεια Δυτικής Μακεδονίας: Γεώργιος Αμανατίδης
4. Περιφέρεια Ηπείρου: Αλέξανδρος Καχριμάνης
5. Περιφέρεια Θεσσαλίας: Δημήτρης Κουρέτας
6. Περιφέρεια Ιονίων Νήσων: Γιάννης Τρεπεκλής
7. Περιφέρεια Δυτικής Ελλάδας: Νεκτάριος Φαρμάκης
8. Περιφερειάρχης Στερεάς Ελλάδας: Φάνης Σπανός
9. Περιφέρεια Αττικής: Νίκος Χαρδαλιάς
10. Περιφέρεια Πελοποννήσου: Δημήτρης Πτωχός
11. Περιφέρεια Βορείου Αιγαίου: Κώστας Μουτζούρης
12. Περιφέρεια Νοτίου Αιγαίου: Γιώργος Χατζημάρκος
13. Περιφέρεια Κρήτης: Σταύρος Αρναουτάκης
 |  |

 |